Un polițist de la Biroul Rutier Roman și-a luat viața pe 18 martie, împușcând-se mortal cu arma din dotare. Tragedia a fost descoperită chiar de soția omului legii. Polițistul era în timpul serviciului, dar a plecat acasă și a comis gestul fatal.
"La data de 18 martie a.c., ora 15.08, polițiștii din cadrul Poliției municipiului Roman au fost sesizați de către o femeie referitor la faptul că soțul ei s-ar fi sinucis în imobilul comun. Bărbatul, în vârstă de 39 de ani, era polițist în cadrul Biroului Rutier Roman, fiind în timpul serviciului", anunță Poliția Neamț.
El făcea parte din Inspectoratul de Poliție Județean Neamț din 16 ianuarie 2017, fiind recrutat din sursă externă. Acesta era testat psihologic, apt, în termen. "La acest moment, se desfășoară activități de cercetare la fața locului, pentru a se stabili cauzele și circumstanțele care au dus la producerea acestui eveniment nefericit", mai arată sursa citată.
(G.S.)